Ecologistes en Acció ha alertat en un informe que els nivells de concentració d'ozó a l'atmosfera de Catalunya danyen la salut dels qui hi viuen, els boscos i els cultius. L'entitat col·loca el repunt de la crema de combustibles fòssils i el canvi climàtic entre les causes de la presència en excés d'aquest gas, que, subratlla, afecta "de manera estructural" la salut i el medi ambient. L'informe analitza dades de 472 estacions d'arreu de l'Estat, 51 de les quals a Catalunya. Les dades indiquen que durant el 2018 els nivells d'ozó s'han mantingut estables, però que la contaminació del trànsit rodat de l'àrea metropolitana de Barcelona, els ports de Barcelona i de Tarragona, i el complex industrial del Camp de Tarragona s'estén pel territori i afecta zones més allunyades i rurals. L'agrupació afirma a partir d'aquestes dades que 171.000 persones han respirat aire contaminat per sobre de l'objectiu legal a les zones de la Plana de Vic i el Prepirineu. Vuit estacions de mesurament d'aquestes zones i de les de Comarques de Girona i Empordà han incomplert l'objectiu legal en els últims tres anys. L'entitat assegura que la informació que les administracions públiques traslladen a la ciutadania "no és ni adequada ni ajustada a la gravetat del problema". En aquest sentit afirma que l'àrea metropolitana de Barcelona, la Plana de Vic i tres zones més del país han sofert mig centenar de superacions del llindar d'informació a la població, davant les quals la Generalitat "s'ha limitat a difondre un avís rutinari". A més afirma que la Generalitat "porta una dècada ometent" l'elaboració i aplicació dels Plans de Millora de la Qualitat de l'Aire a les zones on resulten preceptius. Una "negligència" que posa "en perill" la salut de 850.000 persones a la Plana de Vic, les comarques de Girona, l'Empordà i el Prepirineu. Com a manera de combatre aquest tipus de contaminació, l'entitat reclama una reducció del trànsit motoritzat i marítim, millores en les tècniques industrials i menys generació elèctrica en centrals tèrmiques. També creu necessari declarar una Àrea de Control d'Emissions per al Mar Mediterrani que limiti la contaminació dels vaixells, "com ja existeix al Nord d'Europa".

Summary: Ecologistes en Acció alerta que els nivells d'ozó de Catalunya danyen la salut, els boscos i els cultius


El jutjat contenciós administratiu número 2 de Tarragona ha denegat la mesura cautelar que permet mantenir l'obertura de la discoteca Tropical Salou. L'Ajuntament de Salou va ordenar-ne el tancament temporal el passat 9 de juliol per incomplir les mesures sanitàries contra la covid-19. L'empresa va demanar mesures cautelars i el jutge les va acceptar, fet que li havia permès continuar amb l'activitat, fins aquest divendres. El consistori, a través d'un comunicat, ha mostrat la seva satisfacció per la decisió judicial. Paral·lelament, la companyia va denunciar "persecució" de l'Ajuntament per haver inspeccionat el local 135 vegades en nou mesos. A banda, l'executiu municipal també va tancar dues discoteques més. Segons ha apuntat l'ajuntament en un comunicat, la jutgessa ha constatat "incompliment de les mesures sanitàries" per part de l'establiment i que "la seva obertura suposa un risc sever per a la salut pública".

Summary: El jutge ratifica el tancament de la discoteca de Salou clausurada per l'Ajuntament per incomplir la normativa sanitària


L'alcaldessa de Barcelona, Ada Colau, ha opinat aquest dilluns que "en un democràcia seriosa", el vicesecretari de Comunicació del PP, Pablo Casado, "demanaria disculpes o dimitiria". Així ha reaccionat Colau a través d'una piulada des del seu compte de Twitter després que Casado advertís que el president de la Generalitat, Carles Puigdemont, pot acabar com el seu predecessor, Lluís Companys, si dimarts declara la independència. "Prou ja de piròmans", ha reclamat Colau.

Summary: Colau sobre Casado: "En una democràcia seriosa demanaria disculpes o dimitiria"


Turisme de Barcelona ha impulsat un seguit d'accions per projectar la ciutat com a destinació de la diversitat i la igualtat en la setmana del Pride. Enguany, aquestes activitats seran virtuals a causa de la pandèmia. El consorci ha afirmat que participarà "activament" de la setmana Pride Barcelona i assistirà divendres a l'acte de lectura del manifest al Parc del Fòrum. Entre les activitats organitzades hi ha un seminari web el mateix 25 de juny amb la Cambra de Comerç LGTBIQ+ Colòmbia i ACEGAL sobre el paper de les cambres de comerç LGTBIQ+ com a exemple d'organització empresarial. D'altra banda, ha creat un grup de treball per elaborar un pla d'accions adreçat a enfortir la projecció de Barcelona com a destinació de la diversitat.  El grup està format per ACEGAL, l'Ajuntament a través de la regidoria de feminismes, altres institucions i empreses privades com Casa Batlló, Festival Berdache o Circuit Festival. L'objectiu és definir una estratègia comuna en matèria turística LGTBIQ+ i per això elaborarà un pla comú d'accions en matèria de promoció turística, que vagi en consonància amb els visitants i els seus residents. En aquest sentit, es treballa en la celebració a Barcelona de la Convenció anual de l'associació internacional IGLTA el 2023.  Turisme de Barcelona ha recordat que té una línia de treball específica adreçada al visitan LGTBIQ. La directora del consorci, Marian Muro, ha assegurat que s'han proposat "enfortir un segment de turisme que concorda perfectament amb l'estratègia de turisme de qualitat que volem potenciar". Ha afegit que hi abocaran recursos i multiplicaran les accions tant d'aprenentatge per a les empreses, com de promoció de determinats mercats internacionals.  El consorci ha afegit que el públic LGTBIQ és "cada vegada més interessant" per al sector empresarial ja que es tracta d'un perfil de visitant "respectuós i interessat en la cultura i la identitat de la ciutat" i amb un perfil socioeconòmic alt. El regidor de Turisme i Indústries Creatives, Xavier Marcé, ha recordat que Barcelona està molt ben posicionada internacionalment com a ciutat compromesa amb els drets del col·lectiu. "Aquesta és una reputació que volem mantenir i consolidar", ha apuntat.

Summary: Turisme de Barcelona vol projectar la ciutat com a destinació de la diversitat i la igualtat en la setmana del Pride


L'Ajuntament de Barcelona ha demanat al Jutjat d'Instrucció número 7 de Barcelona que insti el fiscal que porta el cas de les càrregues policials de l'1-O a abstenir-se de la causa, després que s'hagin detectat alguns tuits seus contra el procés sobiranista. El tinent d'Alcaldia de Drets de Ciutadania, Jaume Asens, ha dit a través de Twitter que els tuits difonen "missatges de menyspreu a les víctimes", perquè "s'associa l'1-O al franquisme i caracteritza els manifestants com a colpistes o 'pijos' consentits". Asens també cita una entrevista que el fiscal va concedir a una ràdio on deia que a Catalunya hi va haver un cop d'estat i una fractura social. El 31 d'agost de l'any passat va tuitar una cita del periodista Gregorio Morán on deia que "el referèndum de l'1-O serà més bèstia que els del franquisme". El mateix 1-O va retuitejar la frase "si portes els teus avis, fills i nets a actes il·legals i resulten ferits, potser la policia no és feixista però tu sí que ets imbècil", i també "el 23-F van ser uns pocs guàrdies civils i alts comandaments militars, avui són desenes de milers de 'pijos' consentits; el 'pijerío' feixista no venç els demòcrates'. A un tuit del 17 d'octubre del 2017 d'una periodista independentista que dia que els unionistes "no saben el que estan fent; no saben qui som; però ho sabran", el fiscal, amb un compte amb el seu nom, responia: "Sí que ho sabem, sí. De sobres. #colpistes". Per tot això, Asens creu que l'abstenció del fiscal és "una qüestió d'higiene democràtica", ja que "la seva funció de defensa de les víctimes requereix una aparença d'imparcialitat que s'ha trencat". A més, recorda que inicialment el fiscal es va oposar a l'admissió a tràmit de desenes de denúncies dels votants ferits, perquè deia que els 257 denunciants només representaven el 0,03% dels votants, que va responsabilitzar els ferits de les pròpies lesions, que va dificultar que es personessin a la causa i que ha demanat investigar víctimes com Roger Espanyol, que va perdre un ull per l'impacte d'una pilota de goma. "En lloc d'acusar, la fiscalia ha fet d'advocat de defensa dels policies investigats", "en lloc d'inspirar empatia social o fortalesa democràtica, ha donat imatge de descrèdit i politització allunyada de l'aparença d'imparcialitat professional que exigeix la llei". En l'escrit de l'Ajuntament presentat al jutjat es dona suport a la petició d'altres advocats de víctimes que havien fet la mateixa petició. Tot i admetre que retuitejar una frase no significa donar-hi suport, el consistori creu que es posa en dubte la imparcialitat del ministeri públic, i per això demana que s'abstingui en la causa. Els missatges ja han estat esborrats del perfil del fiscal.

Summary: L'Ajuntament de Barcelona demana que un fiscal s'abstingui de la causa de l'1-O per haver fet tuits contra el procés


Oriol Junqueras insta a no bloquejar el Parlament per tal de poder recuperar així les. Ho ha demanat en un article d'opinió que publica el diari 'Ara', on adverteix que "no implementar el resultat del 21-D és renunciar a revertir el 155 i una temerària fugida endavant". De fet, assegura que la convocatòria d'unes noves eleccions "és un escenari que perpetua el 155". "Necessitem posar fil a l'agulla", ha requerit. "I el primer pas necessàriament és constituir Parlament i mesa, pas imprescindible per no malbaratar un resultat clar que ha deixat el bloc del 155 en minoria i el PP com a darrer partit de l'hemicicle, apunta en la carta, escrita des de la presó d'Estremera on està ingressat des del passat 2 de novembre. Quan falten quatre dies per a la sessió constitutiva del Parlament, tret de sortida de la dotzena legislatura, el també president d'ERC i cap de llista el 21-D ha assenyalat que la prioritat ha de ser, en primera instància "recuperar el control democràtic de les institucions, començant per la mesa del Parlament, teixint complicitats i escenificant els consensos més amplis possibles", afirma. "Em sembla el més sensat, responsable i eficaç", assegura. El segon pas seria, per a Junqueras, el "més determinant", en referència a la formació de Govern. "Un Govern basat en la majoria sorgida de les urnes i que compti amb l'aval parlamentari més ampli possible", indica. "M'agradaria pensar que tots coincidim en la necessitat de fer un Govern fort i estable, d'ampli espectre en la mesura que sigui possible. O, si més no, amb un ampli suport parlamentari", ha raonat. En aquest sentit, ha advertit que, tot i "una retirada formal" del 155, "l'Estat seguirà posant setge al Govern i no dubtarà a seguir torpedinant consensos i a perjudicar la societat amb les seves decisions".  "O ens fem forts, cerquem aliances més transversals i eixamplem el perímetre o ens podem trobar amb una política de blocs que l'Estat té molt interès a perpetuar i potenciar", ha assenyalat Junqueras, indicant que l'executiu de Rajoy "té en el punt de mira en la sanitat pública, les finances i ara amb especial virulència l'escola, els mitjans de comunicació i els Mossos". Desmenteix així a les intencions de "restablir la normalitat". "Seguiran actuant amb bel•ligerància i agitant banderes per justificar tots els excessos i tapar totes les seves vergonyes i misèries", assegura el vicepresident destituït.  Tanmateix, demana abraçar la concòrdia i arraconar l'odi perquè "el PP sembla tan interessat a alimentar l'odi i persisteix en l'agressivitat i el menyspreu. "L'amor a la llibertat ha de ser un sentiment més poderós que el rebuig a qui ens arrabassa aquesta llibertat", prossegueix Junqueras. "La nostra bandera és i ha de ser la set de justícia i la fam de llibertat, l'excel·lència, l'honestedat, el rigor i la solvència", escriu.  Comparant la situació actual amb una "cursa de fons"; ha recordat que "els independentistes, els republicans, érem deu fa quatre dies". Per això, conclou l'escrit fent una crida a la perseverança: "Persistir fins que ens en sortim. No veig dreceres, ni solucions màgiques, només treballar i continuar sumant fins a guanyar", assegura.

Summary: Junqueras marca com a prioritat recuperar les institucions


Els primers vols de la temporada d'hivern amb esquiadors procedents del Regne Unit han aterrat aquest dimarts al matí a l'aeroport de Lleida-Alguaire sense cap problema. La boira va obligar a desviar a l'aeroport de Reus els avions que havien d'estrenar la temporada el passat 21 de desembre però la millora de les condicions meteorològiques han permès operar amb normalitat en una jornada en que es preveu l'arribada de 720 esquiadors britànics. Els avions procedents de Manchester i Londres-Gatwick han arribat amb uns vint minuts d'antelació cadascun i abans de les nou del matí ja havien aterrat tots dos a la pista. A la tarda està previst que n'arribin dos més, un de Londres Stansted i l'altre d'East Midlands. El responsable del touroperador Neilson, Ian Archer, ha dit que aquest any preveuen incrementar en un 5% el volum de passatgers i fins al març portaran a Alguaire uns 11.500 esquiadors britànics. La major part ho fan per anar a les pistes d'Andorra menys uns 250 que ho faran a Baqueira Beret. Les bones condicions meteorològiques sense la boira espessa que hi havia el passat dia 21 de desembre han permès estrenar aquest dimarts la temporada d'hivern a l'aeroport de Lleida-Alguaire. Ian Archer, de Neilson, ha destacat que els dos primers vols han arribat abans del previst i que de moment la jornada és ''d'èxit''. La previsió és que arribin 720 passatgers amb els quatre vols programats. D'aquests, una vintena aniran a esquiar a les pistes de Baquiera Beret, a la Val d'Aran, i la resta a Andorra. La xifra d'esquiadors britànics que volen anar a esquiar a l'Aran ha incrementat en els darrers anys, segons Archer, que ha afegit que es tracta d'un perfil familiar que busca esquiar en unes pistes ''molt professionals'' situades en una zona amb ''alta gastronomia''. Els mateixos avions carregaran els 730 passatgers que van aterrar el 21 a l'aeroport de Reus per tornar cap al Regne Unit. Neilson té pactat un any més d'operacions a l'aeroport de Lleida-Alguaire durant la temporada d'hivern i segons Archer hi ha converses amb Aeroports de Catalunya per decidir el programa de futur. Respecte a les desviacions de vols a Reus o Barcelona quan hi ha boira espessa que no permet l'operativitat de l'aeroport lleidatà, Archer ha dit que si hi ha bona col·laboració amb Aena i els altres aeroports, amb previsió ''tot es pot organitzar correctament'' i no hi ha impacte ni cap als passatgers ni cap als avions. Per aquest motiu, la boira no és un problema per aquest touroperador que està satisfet amb les prestacions de l'aeroport de Lleida-Alguaire. Després dels d'aquest dimarts els vols britànics es tornaran a programar habitualment en diumenge a l'aeroport de Lleida-Alguaire ja que enguany s'ha modificat aquesta primera arribada d'avions pel fet que Nadal i Cap d'Any s'han escaigut en dilluns. A partir del febrer, els vols de Neilson coincidiran amb un nou touroperador que operarà a Lleida-Alguaire. Es tracta del suec Quality Travel que iniciarà vols el dia 4 de febrer fins al 25 de març. Això farà que per primera vegada coincideixin al mateix temps fins a 5 operacions de vol en un mateix dia a l'aeroport, un fet que no havia passat mai encara i que ha obligat a instal·lar una nova carpa per donar resposta al volum de passatgers a l'hora de facturar els seus equipatges. Satisfacció entre els passatgers per un aeroport ''nou, net'' i que està prop de les pistes Satisfacció general entre els passatgers britànics que han fet us de l'aeroport en aquesta jornada. Un d'ells, en Sean Masicell, de Nederlande, ha explicat que ha anat a esquiar a Soldeu amb la seva família i que s'ho han passat molt bé perquè ha fet bon temps. Tot i arribar a l'aeroport de Reus considera que està millor el d'Alguaire perquè es troba més a prop del resort on han anat. Així mateix, ha valorat que la instal·lació és bonica, neta i eficient tot i que el vol que havia d'agafar anava amb una mica de retard. De la seva part, la Holly Hargreaves, de Manchester, ha explicat que ha viatjat amb els seus dos fills, el marit i el seu pare per anar a esquiar a Arinsal. Ha dit que han passat uns bons dies a la neu i ha valorat que l'aeroport és ''arquitectònicament molt bonic, nou i net, amb moltes facilitats''.

Summary: Aterren a l'aeroport de Lleida-Alguaire els primers vols amb esquiadors britànics de la temporada d'hivern


L'Agència Catalana del Consum ha obert un total de 108 expedients sancionadors a empreses subministradores per haver comès infraccions relacionades amb mesures urgents per combatre situacions de pobresa energètica a tot Catalunya. Es tracta sobretot d''empreses comercialitzadores d'electricitat (Endesa Energia i Endesa Energia XXI) i amb menor mesura de gas (Gas Natural Servicios i Gas Natural Sur) que han tallat els servei a famílies vulnerables sense l'informe previ dels serveis socials. En gairebé el 95% dels casos són els mateixos serveis socials els que denuncien la situació a Consum. Aquesta xifra engloba tot el període que va des de finals del 2015 quan van entrar en vigor la llei 24/2015 fins a 31 de març del 2017. La directora de l'ens, Montserrat Ribera, ha destacat que totes són infraccions greus per un import de 10.000 euros per expedient. De moment no n'hi ha cap en ferm ja que la majoria han estat recorregudes per l'empresa amb un recurs d'alçada. Per comarques, el Vallès Occidental i el Barcelonès estan al capdavant, amb 15 i 10 expedients sancionadors respectivament, mentre que per localitats destaca Lleida, amb 24 sancions, i Salt amb 5.

Summary: L'Agència Catalana del Consum obre 108 expedients sancionadors a empreses per incomplir la llei de pobresa energètica


El ministre diu que a hores d’ara no es “pot descartar res”, tampoc la possibilitat de tornar al confinament total  ACN Madrid.-El ministre de Sanitat, Salvador Illa, alerta que tot i que les xifres confirmen una fase d’alentiment de la malaltia no hi pot haver “relaxament” i diu que queden “un mínim de quinze dies d’exigència”. Durant una roda de premsa, Illa també ha afirmat que el govern espanyol està estudiant tots els escenaris possibles i que encara no n’hi ha cap de decidit. En aquest sentit i a preguntes dels periodistes, tampoc ha descartat la possibilitat amb la nova pròrroga, en algun moment s’hagi de tornar al confinament total. Illa tampoc ha volgut aventurar si es podrà acabar el curs escolar o no: “No hi ha cap decisió presa”. I sobre l’ús generalitzat de mascaretes, ha reiterat que el govern no exigirà res que no es pugui complir.

Summary: Illa alerta que tot i l'alentiment no hi pot haver "relaxament" i que queden un "mínim" de quinze dies “d'exigència”


Una dona de 44 anys va morir aquest diumenge al vespre en accidentar-se amb el cotxe a la C-26 a Foradada (Noguera), segons ha informat el Servei Català de Trànsit (SCT). Els Mossos d'Esquadra van rebre l'avís del sinistre a les 21.09 hores al quilòmetre 47 de la C-26, entre Artesa de Segre i Balaguer. Per causes que encara s'estan investigant, un turisme es va sortir de la via i la conductora i única ocupant, A. Q. D., de 44 anys i veïna d'Artesa de Segre, va morir. Arran de la incidència es van activar tres patrulles dels Mossos d'Esquadra, tres dotacions dels Bombers de la Generalitat i dues ambulàncies del Sistema d'Emergències Mèdiques (SEM).

Summary: Mor una conductora de 44 anys després accidentar-se amb el cotxe a la C-26 a la Noguera


També considera que hauria de respondre per un presumpte delicte de falsedat documental en grau de temptativa  ACN Barcelona.-El fiscal ha recorregut davant l'Audiència de Barcelona la decisió de jutjar mitjançant un judici ràpid el regidor de la CUP a l'Ajuntament de la capital catalana Josep Garganté per un delicte de coaccions lleus ja que considera que hauria de respondre per un presumpte delicte de coaccions greus per les pressions a un metge perquè canviés l'informe mèdic d'un manter i s'atribuís les seves ferides a una agressió de la Guàrdia Urbana. Així mateix, el magistrat considera que al regidor també se l'hauria de jutjar per un presumpte delicte de falsedat documental en grau de temptativa.  El jutge del jutjat d'instrucció número 22 va confirmar aquesta setmana que Garganté havia de ser jutjat per un delicte de coaccions lleus perquè considera l'actuació del regidor no va prosperar. En el seu escrit, el fiscal assenyala que "és evident que van ser vàries les persones que de forma conjunta i coordinada" al centre mèdic Peracamps amb l'objectiu de pressionar el metge i aquest fet no és "estèril ni pot ser obviat" perquè suposa un "element de pressió".  El fiscal constata que el grup de persones, entre les quals hi havia Garganté, no podien estar en aquella zona del centre en no ser familiars directes del ferit ni tenir-hi relació personal i que, a més, amb la seva "presència i comportament" dificultaven el desenvolupament de la feina dels metges. Concretament, es refereix a la zona d'urgències, on "els facultatius i personal sanitaris es torben sotmesos a pressió i precisen de la major serenor possible per al correcte desenvolupament de les seves tasques". D'altra banda, el fiscal diu que si Garganté i els seus acompanyants haguessin aconseguit canviar l'informe hagués implicat "l'alteració de l'etiologia lesional" i que fer constar com a causa de la lesió una agressió "suposa l'existència d'una acció voluntària i dolosa d'un tercer per menyscabar la integritat física del lesionat, obrint-se amb això la via a la incoació d'un procediment penal o civil per a l'exigència de la corresponent indemnització".

Summary: El fiscal demana a l'Audiència que Garganté sigui jutjat per un delicte de coaccions greus


Els Mossos d'Esquadra van detenir el passat 19 de gener al Prat de Llobregat un home de 40 anys i nacionalitat espanyola per 10 robatoris amb força a l'interior de vehicles. L'arrest es va produir als volts de les onze de la nit quan els agents van detectar un home corrent per la via pública de manera evasiva i que en detectar la presència policial va llençar al terra una peça de ferro i es va amagar entre dos cotxes. Durant la identificació, els agents van comissar una lot, una navalla i un navegador sostret hores abans d'un vehicle. La desena de cotxes violentats van ser localitzats amb els vidres trencats i l'interior remenat a l'avinguda d'Apel·les Mestres i carrers propers i a l'estacionament de l'estació de trens. A més, els agents van comprovar que l'home havia estat detingut pels mateixos fets el 16 de gener pel robatori de 12 cotxes i l'endemà, el 17 de gener, per 19 més.  L’arrestat va passar a disposició judicial les tres vegades i el jutge instructor va decretar, en totes tres, la seva llibertat amb càrrecs.

Summary: Detingut tres cops en una setmana per robar a l'interior d'una quarantena de vehicles al Prat de Llobregat


En Comú Podem ha traslladat a Democràcia i Llibertat (DL) la "ferma voluntat" de fer un referèndum a Catalunya. Les dues formacions s'han reunit aquest dimecres al migdia a Madrid per parlar sobre la situació política a l'Estat espanyol arran de les converses encetades pel PSOE per conformar un nou govern. En Comú Podem ha traslladat a Democràcia i Llibertat la seva proposta d'eixos de diàleg: drets socials, polítiques d'igualtat i política fiscal; plurinacionalitat, i mesures d'articulació democràtica. Des d'En Comú Podem s'ha explicat després de la reunió que els tres eixos han de servir per constituir un nou govern de canvi, iniciar una nova època que respongui a les necessitats socials, garantir la igualtat i fer possible una nova manera de fer política.  En paral·lel, els membres d'En Comú Podem també han traslladat a DL la voluntat "ferma" de dur a terme un referèndum perquè Catalunya decideixi el seu futur. En aquest sentit, la formació s'ha mostrat disposada a parlar amb "tots els actors polítics necessaris" per aconseguir-lo. Les dues formacions s'han emplaçat mútuament a seguir dialogant els propers dies per trobar possibles punts d'acord. Per part d'En Comú Podem han assistit a la trobada el portaveu al Congrés Xavier Domènech, el diputat Josep Vendrell i el coordinador del Grup Parlamentari Marc Grau. Per part de Democràcia i Llibertat hi han assistit els diputats al Congrés Francesc Homs i Carles Campuzano.

Summary: En Comú Podem trasllada a DL la voluntat "ferma" de fer un referèndum a Catalunya


Litterarum, que se celebrarà a Móra d'Ebre a finals de maig, arriba enguany a la novena edició. La prèvia, però, ja ha començat amb una iniciativa que impulsa dues residències creatives per reunir músics i poetes de renom perquè treballin musicant poemes inspirats a la Ribera d'Ebre. Les primeres a formar part de l'experiència són la cantautora Bikimel i la poetessa Maria Cabrera, que aquest cap de setmana s'han ajuntat a Móra d'Ebre per posar en comú la seva feina. És el que ha explicat Cabrera, que ha dit que ha llegit a Bikimel "els poemes perquè capti amb la melodia" amb la qual els ha escrit. Per la cantautora, "és una oportunitat única que la poeta pugui explicar poema per poema i entendre cada línia" per posar-hi música. La iniciativa es repetirà a finals de maig amb el líder de Mishima, David Carabén, i l'escriptor Jordi Llavina. Els treballs que surtin d'aquestes residències s'estrenaran la primera nit de Litterarum.

Summary: Litterarum uneix la cantautora Bikimel i la poeta Maria Cabrera en la primera residència creativa perquè musiquin poemes


Les pluges de la primavera al Camp de Tarragona han fet pal·liar suaument la sequera que s'ha patit durant l'hivern, de fins al 80%. Malgrat tot, el risc es considera moderat i dependrà de les situacions meteorològiques que es donin a partir d'ara. De fet, els Bombers confien en la previsió de pluja de dissabte per retardar l'activació absoluta dels dispositius, ja preparats. El cap de la regió d'Emergències de Tarragona dels Bombers, Bienvenido Aguado, ha dit que "si no plou dissabte, entrarem en campanya, quan hi ha un increment gradual d'incendis forestals". En aquest sentit, els Bombers assenyalen la "imprevisibilitat", també deguda al canvi climàtic, a l'hora d'avaluar el risc per la campanya d'estiu, que no esperen "greu", malgrat que han assenyalat que el risc és lleugerament més alt que l'any anterior. El Govern ha destinat 967.899 euros en la campanya a Tarragona.

Summary: S'inicia la campanya d'incendis a Tarragona pendents de la previsió de pluges després d'un hivern sec


Les empreses associades a Comertia han patit una caiguda de vendes del 41,2% al març, una xifra que es dispara fins al 50,2% si no es tenen en compte els establiments d'alimentació bàsica. En l'últim mes, un 75% de les empreses Comertia han presentat un ERTO per la suspensió total o el tancament de les botigues per l'estat d'alarma, i l'organització avisa que la situació, especialment en el caps dels establiments familiars, és "crítica". En aquest sentit, Comertia exigeix la "suspensió imminent del pagament dels impostos" i un accés "àgil, ràpid i flexible al crèdit per obtenir liquiditat" ja que, si no, hi haurà "conseqüències devastadores per a l'ocupació".  "El govern central no ha respost amb cap mesura concreta, amb la qual cosa es preveu una alta mortalitat d’empreses que en situació normal no tindrien cap problema de subsistència", ha assegurat en un comunicat el president de Comertia, David Sánchez.  Segons els càlculs de l'organització, sense un pla més ambiciós, el 70% de les empreses es podrien veure abocades a tancar. De fet, el 65% dels CEO de Comertia afirma estar preocupat per aconseguir liquiditat per mantenir l'empresa, i el 62% ho està per planificar estratègies de negoci per posar en marxa després de la crisi.  D'acord amb aquesta mateixa enquesta, als màxims dirigents de les companyies els resultarà complicat mantenir el negoci fins al juny si no hi ha noves mesures de xoc per a donar suport al sector comercial. De fet, de cara al mes d’abril, els empresaris preveuen que la caiguda de vendes arribi al 62,4%.  El gràfic de vendes per sectors mostra com l’Alimentació bàsica (supermercats) ha estat l’únic sector que s’ha mantingut en alça, amb un augment del 25,7% de les vendes, respecte del mateix mes de l’any anterior. La resta de sectors han tingut pèrdues, principalment oci i cultura (-69%), moda (-62%) i restauració (-58,8%). Pel que fa a les vendes online, els dos únics sectors que funcionen, segons Comertia, són el de l'alimentació i el d'equipament per a la llar, que creixen un 180,9% i un 42,3%, respectivament. Hi ha també lleugers increments en els negocis que poden mantenir comerç online en restauració (18,3%) i complements per a la persona (17,3%).

Summary: Les vendes a Comertia cauen un 41,2% al març i l'entitat avisa que un 70% de les empreses podrien tancar


No hi anirà cap representant de la Generalitat ACN Barcelona.-El Consell General del Poder Judicial (CGPJ) no ha convidat la consellera de Justícia, Ester Capella, a l'entrega de despatxos a la nova promoció de jutges que tindrà lloc aquest divendres a Barcelona, han explicat a l'ACN fonts del Govern. No hi haurà, per tant, cap representant de la Generalitat. Les mateixes fonts han constatat que si fos intencionat el fet de no haver convidat la Generalitat, que sempre ha participat en aquest acte, seria una manera de menysprear les institucions de Catalunya i tots els ciutadans que representen. L'acte tindrà lloc per primer cop a la seu de l'escola judicial. Estarà presidit pel president del Tribunal Suprem i del CGPJ, Carlos Lesmes.  Sí que està prevista l'assistència del president del Tribunal Constitucional, Juan José González Rivas; del ministre de Justícia, Juan Carlos Campo; la fiscal general de l'Estat, Dolores Delgado, i el president del Tribunal Superior de Justícia de Catalunya, Jesús María Barrientos.  El govern espanyol ha justificat l'absència del rei per motius de seguretat. Lesmes mostrarà el malestar del CGPJ i de la carrera judicial per aquest fet, ja que fa 20 anys que el monarca assisteix a aquest acte. Tot i que inicialment estava confirmada la seva presència, la Casa Reial va comunicar que finalment no hi aniria.

Summary: El CGPJ no convida la consellera de Justícia a l'entrega de despatxos a la nova promoció de jutges


La 7a Temporada Lírica Ciutat de Calella seguirà el format de les dues edicions anteriors, que consisteix en un espectacle escenificat, un concert simfònic i dos concerts més amb l'orquestra simfònica harmonia i el cor harmonia. En concret, s'ha programat 'El Dúo de La Africana', una sarsuela còmica en dos actes de M. Fernández Caballero; la 'Simfonia del Nou Món' d'Antonín Dvorák amb l'Orquestra Simfònica Harmonia; la gala lírica 'Tarda italiana' amb  el Cor i Orquestra Simfònica Harmonia i el concert de Cap d'Any amb l'Orquestra Simfònica Harmonia. En la passada edició, com han explicat, hi van assistir a la temporada més de 2.000 persones. El director artístic de la Temporada Lírica Ciutat de Calella, Albert Deprius, ha anunciat aquest dilluns que una de les novetats d'aquesta edició és que obren la venda d'entrades per Internet.  La Temporada Lírica Ciutat de Calella, nascuda l'any 2011, està constituïda i organitzada per l'Associació Cor i Orquestra Simfònica Harmonia i engloba una programació anual i consolidada de concerts i representacions musicals a Calella. El seu objectiu és fer difusió de la lírica, que "sembla haver quedat relegada" i fomentar la cultura popular.  'El Dúo de La Africana' és el primer espectacle programat que tindrà lloc el 6 i el 8 de juliol al Teatre Sala Mozart de Calella, una sarsuela en dos actes amb llibret de Miguel Echegaray amb la soprano Anna Farrés, al rol d'Antonelli; el tenor Carles Cremades al rol de Giuseppini, i el baríton Marc Calvo al paper de Querubini. Al capdavant d'aquesta producció hi haurà el director d'escena Joan Garrido i el director musical, Albert Deprius. El mateix Deprius ha assenyalat que aquesta és una sarsuela molt còmica i que l'han adaptat passant d'un a dos actes.  La segona cita és la 'Simfonia del Nou Món' del compositor txec Antonín Dvorák amb l'Orquestra Simfònica Harmonia dirigits per Albert Deprius el 27 de juliol al Teatre Sala Mozart. Posteriorment i en el marc de la Festa Major de la Ciutat de Calella, se celebrarà el 23 de setembre a l'Envelat de la Calella la gala lírica 'Tarda italiana' amb  el Cor i Orquestra Simfònica Harmonia; un concert amb peces napolitanes i fragments d'òperes italianes amb la soprano Beatrice Jiménez.  La darrera cita de la temporada és el concert de Cap d'Any amb l'Orquestra Simfònica Harmonia el 29 de desembre al Teatre Sala Mozart, on es podran escoltar valsos i polques de Strauss amb la direcció d'Albert Deprius.  Per la seva part, el director de l'àrea de música de l'ICEC, Albert Bardolet, ha destacat que aquest sigui un festival consolidat. Mentre, l'alcaldessa de Calella, Montserrat Candini, ha ressaltat l'aposta del consistori per la cultura i el compromís en la Temporada Lírica.

Summary: La 7a Temporada Lírica Ciutat de Calella arrencarà amb la sarsuela còmica 'El Dúo de La Africana'


El president de la Generalitat, Quim Torra, ha convocat aquest dilluns al matí al conseller d'Exteriors, Alfred Bosch, per demanar-li explicacions sobre el presumpte cas d'assetjament sexual per part del seu excap de gabinet Carles Garcias. Segons un comunicat de Presidència, Torra li ha comunicat l’obertura d’una actuació des de Funció Pública per aclarir els fets i els motius pels quals no es va activar el protocol obligatori de la Generalitat. El departament d'Exteriors assegura que després de rebre informacions sobre "actituds masclistes i sexistes" per part de Garcias va impulsar d'ofici una investigació interna. Per la seva banda, ERC assegura que va instar el departament a cessar-lo i que l'ha suspès cautelarment de militància.

Summary: Torra convoca Bosch i li comunica que s'ha obert una actuació des de Funció Pública pel suposat cas d'assetjament sexual


El líder de C’s, Albert Rivera, ha carregat contra Podem i el PP per no permetre que l’acord entre PSOE i el seu partit tingui els suports necessaris. “No els demano que se sumin a les 200 reformes, els demano que deixin de destruir i comencin a construir”, ha afirmat en el segon debat d’investidura de Pedro Sánchez. Rivera ha lloat el “sentit d’estat” del partit comunista de la transició que va ser capaç de pactar amb els que pensaven diferent. “Quants ministeris va demanar el partit comunista? cap, nomes llibertat”, ha afegit dirigint-se a Podem. El líder de C’s també ha apel·lat a l’esperit d’Alianza Popular preguntant directament si aquest partit s’hagués sumat a la nova etapa política. Finalment, ha criticat que el PP hagi posat en qüestió el paper constitucional del Rei en rebutjar intentar formar govern.  Rivera ha dedicat la major part de la seva intervenció a apel·lar al “sentit d’estat” del partit comunista, la UCD o Alianza Popular durant la transició per demanar l’abstenció de Podem i del PP. Rivera ha remarcat les diferències entre Podem i “homes d’estat” com Jordi Solé i Tura i Santiago Carrillo. “Tan de bo s’assemblessin al partit comunista de la transició. Venir de l’exili i pactar amb els que pensaven diferent era èpica de veritat i no èpica de laboratori. Van portar igualtat, autonomia i amnistia”, ha argumentat. En aquest context, Rivera ha  volgut homenatjar els homes i dones en aquell moment van ser capaços de participar en la política. Dirigint-se al PP, ha demanat als membres d’aquest partit que provenen d’Alianza Popular que es plantegin per què no se sumen a la nova etapa política i, en canvi, voten al costat d’Iglesias. I ha posat de relleu que els “extrems” del Congrés votaran aquest divendres en el mateix sentit. “Lamento que PP voti amb ERC, Bildu o Podem”, ha afegit. Rivera també s’ha referit al “govern a la valenciana” que propugna Iglesias replicant-li que tenint en compte els ministeris que demana i els socis que vol seria un “govern de traca”. I ha defensat l’acord amb el PSOE assegurant que són 200 mesures que suposen reformes constitucionals “per no trencar Espanya sinó per fer-la més forta”. Finalment Rivera ha carregat contra Rajoy per haver posat en qüestió el paper constitucionalista del Rei quan va rebutjar l’oferiment d’enfrontar-se a un debat d’investidura i ha conclòs que els populars no han aconseguit posat en joc ni el Rei, ni el Congrés ni la democràcia. A diferència de la seva intervenció en el primer debat d’investidura, Rivera no ha fet cap referència a donar per amortitzat el president del govern espanyol en funcions.

Summary: Rivera apel·la al “sentit d’estat” del partit comunista i Alianza Popular per demanar l’abstenció de Podem i PP


El monestir d'Aviganya, situat al terme municipal de Seròs (Segrià), va rebre durant l'any 2019 un total de 388 visitants. En concret, el temple, que obre les portes el primer i el tercer cap de setmana de cada mes, va atendre l'any passat turistes provinents de la ciutat de Lleida ciutat i de les poblacions properes al monestir, així com d'altres indrets de Catalunya, de l'estat espanyol i d'Europa. La majoria dels visitants, un total de 170, provenien de les Jornades Europees de Patrimoni, i 19 persones del Taller de Bioenergètica, celebrats l'any passat. Durant aquest 2020 es mantindrà l'obertura del monument més important del Segrià en descampat amb la mateixa freqüència del primer i tercer cap de setmana de cada mes. En l'horari d'apertura habitual, van predominar turistes de Lleida ciutat i de les poblacions properes al monestir com ara Seròs, Aitona, Alpicat i Massalcoreig. El temple també va acollir persones provinents de Barcelona, Tarragona, Saragossa, Sevilla, Màlaga, Mallorca i Tenerife, així com d'altres països europeus com ara Alemanya o Itàlia, entre altres.

Summary: El monestir d'Aviganya de Serós rep 388 visitants durant el 2019


Un home de 31 anys ha resultat ferit crític aquest divendres en un accident en el qual s'hi han vist implicats un cotxe i un camió a l'A-2 a la Ribera d'Ondara (la Segarra). Segons el Servei Català de Trànsit, l'avís del sinistre s'ha rebut a les 6.41 hores al punt quilomètric 529 en direcció Barcelona. A causa de l'impacte, el conductor del turisme ha quedat atrapat a l'interior del vehicle i ha hagut de ser excarcerat pels efectius dels Bombers de la Generalitat. L'home ha resultat ferit crític i ha estat evacuat a l'Hospital de la Vall d'Hebron en un helicòpter medicalitzat. Per la seva banda, el conductor del vehicle de gran tonatge ha quedat il·lès. En aquest accident hi han treballat quatre dotacions dels Bombers, dues ambulàncies i un helicòpter del Sistema d'Emergències Mèdiques (SEM) i quatre patrulles dels Mossos d'Esquadra. A causa del sinistre, s'ha tallat un dels tres carrils de l'A-2, cosa que ha provocat congestió en aquest punt durant gairebé dues hores.

Summary: Ferit crític el conductor d'un turisme després de xocar amb un camió a l'A-2 a la Ribera d'Ondara


La víctima de 'la Manada' ha trencat el silenci i ha enviat una carta al programa 'Ana Rosa', a Telecinco, on agraeix tot el suport rebut des que va denunciar la violació. La víctima ha animat tothom a denunciar qualsevol agressió sexual, tot i pensar que no els creuran. "No us quedeu callats, perquè si ho feu els esteu deixant guanyar a ells", ha escrit la noia. Tot i agrair tot el suport rebut  - "gràcies a la gent que, sense conèixer-me, em va donar la veu quan molts me la van voler treure", escriu- també lamenta que és "indecent" fer "broma" d'una violació i alerta que en una societat amb aquesta mentalitat "això li pot passar a qualsevol". "Denuncieu, ningú ha de passar per això, ningú s'ha de lamentar per beure, parlar amb gent, tornar sola a casa o portar minifaldilla", relata la noia, que demana també fer un pas més enllà de condemnar els fets i "ser partícips del canvi". "Personalment, que el meu cas hagi remogut la consciència d'una persona o hagi donat forces a una altra persona per lluitar ja em dono per satisfeta", reflexiona.  De la víctima de 'la Manada' no se'n coneix ni el nom, ni el seu rostre i sempre ha estat protegida durant tot el procediment judicial. Ara que ja hi ha sentència i que l'Audiència de Navarra ha deixat en llibertat provisional els seus agressors (ja que la sentència no és ferma), la noia ha enviat una carta al programa d'Ana Rosa on, sobretot, agraeix el suport del seu entorn i de tots aquells que s'han llençat als carrers per denunciar la seva situació.  També aprofita la carta per demanar a "dones, homes, nenes i nens" que passin per una situació similar que denunciïn, tot i que pensin que no els creuran. Recorda que si ella no ho hagués fet, la societat no hauria fet la reflexió que ha fet arran del seu cas.  A més, aposta per impulsar un canvi de mentalitat en la societat. "Igual que no fem broma amb malalties, no podem fer broma amb una violació, és indecent i està a les nostres mans canviar-ho", recull a la carta. A més, demana a la gent que "pensi abans de parlar" i jutjar-la.

Summary: La víctima de 'la Manada' demana en una carta denunciar les agressions sexuals: "Si us quedeu callats guanyen ells"


Aquesta setmana ha entrat en funcionament un nou aparell d'última generació per fer intervencions endovasculars a l'Hospital Trueta de Girona. Es tracta d'un angiògraf, un aparell que permet fer procediments mínimament invasius guiats per imatges i amb més resolució.  S'utilitza per obtenir informació molt precisa sobre l'estat dels vasos sanguinis. S'introdueix un catèter molt petit dins l’artèria o vena del pacient i s'hi introdueix interior líquid de contrast. Mentre aquest líquid circula per les artèries es veu la imatge en directe, fet que permet veure amb precisió com circula la sang per l’organisme. Ha costat 1,1 milions d'euros (MEUR) i uns 18.000 euros per fer l'adequació de la sala. L'aparell substitueix el que s'havia adquirit el 2006 i que havia quedat obsolet.  El nou angiògraf permet escurçar el temps dels estudis i ofereix una major resolució de la imatge. Això es deu al fet que l’equipament compta amb un monitor molt més gran, que permet una millor visualització de les imatges, amb més resolució i una escala de grisos més àmplia. La imatge d’aquest monitor es pot subdividir, de manera que permet visualitzar al mateix temps el mapa vascular i una imatge de l’observació en directe (es pot veure com es navega amb els dispositius que s’introdueixen dins del pacient) o referències òssies. Aquesta versatilitat és molt útil en el cas dels ictus i de les implantacions d''stents carotidis'. D'altra banda, el nou aparell permet guiar els procediments d’intervencionisme tant per l’observació en directe com per tomografia computada (TC) i per ecografia. Això és possible perquè està integrat a un equip de TC a la mateixa sala, cosa que ofereix més informació als professionals perquè poden fer el maneig i el tractament de manera més ràpida des de la mateixa sala d’angiografies i  sense la necessitat de realitzar una TC prèvia amb la reducció de temps que això implica. També cal remarcar la capacitat de fer reconstruccions 3D dels estudis realitzats dintre de la mateixa de la sala. Els professionals disposen ara de pantalles tàctils similars a una tablet , una tecnologia que evita que hagin de sortir de la sala per valorar la imatge i manipular-la, tal  com passava fins ara. Entre les aplicacions que permet, destaca també la millora en  la detecció i precisió de tractaments oncològics. Així per exemple facilita la identificació dels vasos que nodreixen els tumors i la guia de les embolitzacions dels tumors de manera molt més selectiva. El monitoratge del pacient durant el procediment terapèutic també millora notablement en relació amb l’equipament anterior, ja que la pantalla és de dimensions més grans i disposa d’un sistema de visualització continuada de tots els paràmetres de monitoratge (constants vitals del pacient o pressió arterial). També permet col·locar millor el pacient en el moment de la la sedació anestèsica. Per últim, l'aparell també redueix de forma important la dosi d'irradiació de pacients i professionals en el moment de fer les proves. Això és possible perquè permet fer un zoom digital sense necessitat d’incrementar la irradiació. També està equipat amb un programari que gestiona la dosi radiològica per a cada procediment. Més de 1.600 tractaments   La sala d’intervencionisme endovascular és utilitzada per professionals del servei de Radiologia, del servei de Neurologia i del servei d’Angiologia i Cirurgia Vascular, amb col·laboració de professionals del servei d’Anestesiologia i del servei de Protecció Radiològica, a més d’infermeria especialitzada. Aquest angiògraf d’última generació és utilitzat per realitzar embolitzacions d’hemorràgies agudes (postquirúrgiques, produïdes per traumatismes, digestives i les expectoracions de sang procedent de les vies respiratòries), tractaments d’obstruccions vasculars (angioplàsties i implants d'stents), d'aneurismes arterials i trombectomies mecàniques en infarts cerebrals aguts, entre altres.  Al llarg del 2019, els professionals de l'Àrea d’Intervencionisme han fet més de 900 procediments de radiologia intervencionista del cos (com ara embolitzacions de sagnat agut), més de 500 procediments de cirurgia endovascular i més de 200 procediments de neurointervencionisme, amb uns "resultats molt satisfactoris", segons l'ICS-IAS.

Summary: El Trueta estrena un angiògraf d'última generació que permet veure l'estat dels vasos sanguinis amb més resolució


Els caps d'estat i de govern de la Unió Europea inicien aquest dijous la cimera en què intentaran consensuar les sancions al règim d'Alexandr Lukaixenko i establir una posició comuna sobre Turquia després de la crisi al Mediterrani Oriental. A l'arribada a la reunió, que s'allargarà fins divendres i està centrada en qüestions de política exterior, la presidenta de la Comissió, Ursula von der Leyen, ha insistit en la "solidaritat" amb Grècia i Xipre per les prospeccions de gas de Turquia en aigües disputades. Von der Leyen ha reiterat la intenció de "desescalar" les tensions amb Turquia, però ha avisat que totes les opcions estan sobre la taula. Al seu torn, el  president del Consell Europeu, Charles Michel, també s'ha sumat a la demanda de tenir "més estabilitat" a la zona.

Summary: Els líders europeus inicien la cimera per consensuar les sancions a Lukaixenko i "desescalar" les tensions amb Turquia


L'Ajuntament de Lleida ha informat que s'ha habilitat un segon hotel a la ciutat, el Rambla, per a malalts de coronavirus en cas que sigui necessari però de moment, des del Departament de Salut informen que només se n'estan traslladant al Nastasi. Aquest dijous hi ha 11 malalts de covid-19 derivats d'hospitals de Lleida ingressats a l'Hotel del Nastasi i 17 en hotels de Tremp. En concret hi ha 8 pacients de l'Hospital Comarcal del Pallars trasllats a l'hotel Segle XX i 9 a l'Alegret. Segons la Paeria, l'Hotel Rambla s'ha habilitat per atendre les necessitats assistencials, sanitàries o de suport als professionals implicats en l'atenció i la lluita contra la pandèmia del coronavirus. Afegeixen que és un dels establiments habilitats per a l'ús del Sistema de Salut de Catalunya per atendre les necessitats que puguin sorgir en l'actual estat d'emergència sanitària per la covid-19.  A més, el pavelló municipal Onze de Setembre de Lleida s'està condicionant també per, en cas que fos necessari, convertir-lo en hospital. De moment, Salut hi ha traslladat 45 llits articulats de l'hospital del Pallars, com a mesura preventiva per si s'hagués de posar en marxa l'activitat com a hospital de campanya.

Summary: L'Ajuntament de Lleida habilita un segon hotel per a malalts de covid-19 però de moment Salut els trasllada al Nastasi


El Consell de Ministres ha aprovat canvis en la Llei de la Cadena Alimentària. Obliga a introduir els costos de producció en els contractes de distribució i prohibeix vendre per sota d'aquest cost, excepte per evitar el malbaratament alimentari, que a Espanya arriba al 30%. El nou Decret Llei prohibirà també promocions comercials "enganyoses" que regalin productes alimentaris a canvi de comprar-ne d'altres i subvencionarà la reconversió de contractes temporals a fixos dels treballadors del camp. El ministre d'Agricultura, Luis Planas, ha destacat que aquestes mesures responen a les reivindicacions de les últimes setmanes d'agricultors i ramaders i suposen un reforç de la posició negociadora dels petits productors per reequilibrar la cadena.

Summary: El Consell de Ministres obliga a introduir el cost de producció en els contractes i en prohibeix la venda per sota


El nombre de treballadors i col·laboradors de ràdio a Catalunya ha crescut un 21,5% en els darrers tres anys, fins a les 688 persones, de les quals 456 tenien contractes laborals i 232 eren col·laboradors. Així ho constata l'informe anual del sector encarregat per l'Associació Catalana de Ràdio i elaborat per Media Hotline. L'informe també constat que el sector de la ràdio factura el 14,9% de la publicitat de mitjans a Catalunya, el percentatge més alt dels darrers 10 anys. En termes absoluts, el 2017 ha tancat amb una xifra global de vendes de 51,4 milions d'euros, un 6,3% més que l'exercici anterior. Aquest és el quart any consecutiu de creixement, tot i que la xifra és lluny dels 75,4 milions d'euros registrats el 2007, el primer any que es va elaborar l'informe.  Pel que fa a la distribució dels ingressos per tipologia de programació, durant 2017 les ràdios temàtiques (musicals o de contingut especialitzat) han generat el 37,3 % de la facturació publicitària, i les emissores de caràcter generalistes han ingressat un 62,7 % del total.   L’Informe, elaborat  per la consultora Media HotLine, especialitzada en publicitat, obté les dades del mercat català directament de les emissores, tant de titularitat pública com privada.   El president de l'Associació Catalana de Ràdio, Robert Serentill, ha destacat que l'entitat treballa per continuar augmentant la quota publicitària per al sector. En els dos darrers anys s’ha impulsat la campanya radioeficacia.cat per destacar els valors comercials i publicitaris d’aquest mitjà.   Nova web www.acradio.org   L’assemblea general, celebrada aquest dijous, també ha servit per presentar la nova web de l’ACR, on es pot consular l’Informe anual del sector. La nova plataforma acradio.org ha millorat tant el disseny com la usabilitat i ha augmentat els continguts disponibles.   El president, Robert Serentill, ha explicat  que l’objectiu és convertir el web de l’ACR en un element d’informació constant per a la promoció sectorial de la ràdio i una eina de gestió per a les empreses associades.   Aquesta pàgina web també contindrà un informe actualitzat de les freqüències il•legals ocupades en FM a Catalunya per demarcacions, que es posa a disposició de les administracions perquè emprenguin les mesures corresponents.

Summary: El nombre de treballadors i col·laboradors de ràdio creix un 21,5% en tres anys


La diputada de la CUP Eulàlia Reguant ha respost la coordinadora general del PDECat, Marta Pascal, que en una entrevista a l’ACN ha demanat a la formació anticapitalista no “castigar” les classes mitjanes amb una pujada de l’IRPF o recuperar l’impost de successions, en plena negociació dels pressupostos. En diverses piulades al seu compte de Twitter, Reguant ha volgut fer palesa la diferència de criteri entre la CUP i el PDECat pel que fa a la definició de “classe mitjana” i quin seria el seu nivell d’ingressos. El PDECat i ERC posarien el límit als 100.000 euros bruts anuals, mentre que la CUP fixa la línia molt més avall, als 60.000 euros, i proposen gravar més tota la població que superi aquesta xifra d’ingressos. “Hi ha qui insisteix en parlar de les classes mitjanes. Qui són les classes mitjanes? Més de 60.000 euros anuals? No!”, ha afirmat la diputada de la CUP, que ha adjuntat una gràfica de l’Idescat on es mostra que el salari mitjà a Catalunya el 2014 és de 23.927 euros bruts anuals. “La desigualtat entre el 10% que cobra menys (si cobra) i el 10% que cobra més és, mínim, el que hauríem d’abordar. Això és ideologia? Sí”, ha continuat la seva reflexió Reguant, que també ha recordat amb una tercera piulada al seu compte de Twitter que el 85% dels votants de Junts pel Sí es van mostrar partidaris d’incrementar els impostos a la gent amb més ingressos i patrimoni. “Molta gent hi està d’acord. Els únics que no de manera clara són els votants del PP”, ha volgut fer un incís la diputada cupaire. “Per tenir la sobirania de decidir quina gestió pública fem, és imprescindible la capacitat de recaptar els nostres propis impostos però també la voluntat de redefinir-los, de fixar polítiques de control de capitals o de disposar d’una banca pública operativa” ha enumerat Reguant.

Summary: La CUP respon Pascal i li recorda que considera “classe alta” a partir dels 60.000 euros anuals


El Poble Espanyol de Barcelona acull des d'aquest cap de setmana i durant tots els dissabtes i diumenges d'agost la festa de l'aigua 'Splash'. La segona edició d'aquest certamen és força diferent de l'any passat, ja que les mesures anticovid-19 marquen aquesta edició. És obligatori l'ús de mascareta per tots els majors de 6 anys, cal mantenir la distància de seguretat, totes les activitats s'han programat a l'aire lliure i l'aforament del recinte s'ha reduït a 400 persones, que és un 15% de la seva capacitat. El director del Poble Espanyol, Anton Vidal, ha explicat que l''Splash!' "va destinat a famílies amb nens petits" que podran gaudir de diversos inflables aquàtics, jocs, espectacles, actuacions en directe i tallers d'artesania.

Summary: Torna la festa de l'aigua al Poble Espanyol amb mesures anticovid


L'ornitòleg i naturalista Jordi Sargatal ha estat escollit nou director tècnic de l'estany d'Ivars i Vila-sana (Pla d'Urgell) en substitució de qui ho havia estat fins fa uns mesos, Toni Costa, que va deixar el càrrec. Així ho ha aprovat aquest dimecres el Consell General del Consorci que s'ha reunit per tractar també altres qüestions com el pressupost per al 2019, que ascendeix a més de 430.000 euros, i l'adjudicació de les obres per fer un bar a la primera planta de l'edifici de Cal Sinén. Sargatal, considerat com un dels ''pares'' del projecte de recuperació de l'estany perquè hi va participar en els seus inicis, s'ha mostrat satisfet per l'encàrrec rebut i ha assenyalat que entre d'altres, treballarà amb l'objectiu que Ivars i Vila-sana sigui un espai humit de l'interior de Catalunya reconegut ''internacionalment'' com els Aiguamolls de l'Empordà o el Delta de l'Ebre.  Jordi Sargatal, natural de Figueres, acumula una llarga trajectòria vinculada a l'ornitologia i els espais naturals. Ha estat director dels Aiguamolls de l'Empordà i també de la Fundació Territori i Paisatge de l'Obra Social de la Caixa Catalunya. Després de participar en la gestió i gestació de l'estany als seus inicis ha volgut posar en valor la feina feta els darrers anys i l'ha qualificat ''d'espectacular''. ''Ivars i Vila-sana és un somni fet realitat'', ha assegurat, però ha alertat que últimament han aflorat uns problemes de gestió, que són normals que passin, però que s'han d'afrontar per fer que el ''somni fet realitat continuï donant fruits i l'estany sigui un lloc molt apreciat i visitat''. En aquest sentit, Sargatal ha remarcat que no hi ha cap altre lloc al món on un espai dessecat com va passar amb l'estany a la dècada dels 50 del segle passat, des del primer dia els veïns de l'entorn en reclamessin la seva restauració. És per això que s'ha fixat com a objectiu posar en valor aquest factor i ha afirmat que l'estany mereix ser ''d'importància internacional'' amb possibilitat de rebre visitants d'arreu del món com passa en altres zones humides com els Aiguamolls de l'Empordà o el Delta de l'Ebre. Sargatal també treballarà en refer i repensar el Pla d'usos i gestió de l'estany, que es va fer el 2007 i també té previst afrontar problemàtiques ambientals com la de l'eutròfia de les aigües, la presència de peixos invasors i problemàtiques puntuals com les plagues de conills.  El president del consorci i de la Diputació de Lleida, Joan Reñé, ha elogiat la figura de Sargatal i ha remarcat que des de l'ens consideren ''necessari i imprescindible'' tenir una ''figura de prestigi reconegut i inqüestionable'' tutelant i dirigint les propostes de l'estany al consorci.  D'altra banda, Reñé ha apuntat que a la reunió del Consell General s'ha aprovat el pressupost 2019 per a l'estany, que puja a més de 430.000 euros. Així mateix, també s'ha aprovat la licitació i adjudicació de les obres de la primera planta de Cal Sinén, per uns 60.000 euros, que han de servir per donar atenció als visitants i perquè ''puguin tenir un entorn agradable amb un servei de bar tot l'any''.

Summary: Jordi Sargatal, nou director tècnic de l'estany d'Ivars i Vila-sana


La pel·lícula 'Como la vida misma' del cineasta Dan Fogelman, director dels films 'Enredados', 'Crazy Stupid Love' i 'Cars', arriba aquest divendres als cinemes. La cinta internacional té producció catalana amb la participació de Nostromo Pictures i amb un repartiment format per Oscar Isaac, Olivia Cooke, Antonio Banderas, Samuel L. Jackson i pels actors catalans Laia Costa i Àlex Monner. La pel·lícula narra una història d'amor ambientada entre Nova York i Espanya, i que s'estén al llarg de diverses generacions, amb personatges que interactuen i s'entrecreuen. També destaca aquesta setmana l'estrena de la nova pel·lícula d'Icíar Bollaín, 'Yuli'.  'Yuli', la història biogràfica del ballarí cubà Carlos Acosta, de la cineasta Icíar Bollaín, arriba als cinemes aquest divendres. La cinta, premiada al Festival de Sant Sebastià com a millor guió, és un viatge temporal a través de la vida del primer ballarí negre que va interpretar alguns dels papers més famosos del ballet, originàriament escrits per a blancs. La directora de films com 'Te doy mis ojos' o 'También la lluvia' signa aquest 'biopic', que va des de la dura infantesa d’Acosta fins a la seva maduresa, etapa que serà protagonitzada pel mateix ballarí, que ha format part de companyies de gran prestigi com el Houston Ballet o el Royal Ballet de Londres, on ha estat el primer ballarí durant 15 anys. 'Miamor perdido' Els actors de 'Miamor perdido', Dani Rovira i Michelle Jenner es posen en la pell de Mario i Olivia, un monologuista que comença a tenir èxit i una actriu de teatre que sobreviu treballant com a cambrera. Ambdós s'enamoren la mateixa nit que acaben amb les seves respectives parelles i decideixen anar-se'n viure junts i acollir un gat que han trobat al carrer. Una tarda, plantejant-se que tota relació s'acaba, tenen una discussió que finalitza amb la ruptura de la relació. Paral·lelament, Miamor, el gat que havien adoptat, s'escapa i desapareix. Olivia assumeix que el gat està mort, igual que l'amor que els unia, però Mario el manté viu d'amagat. Quan ella ho descobreix se sent enganyada i li declara la guerra a Mario. 'Trote' L'òpera prima pel cineasta gallec Xacio Baño se centra en Carme, una dona introvertida i solitària, que treballa com a fornera i viu en un petit poble de Galícia amb els seus pares, amb els quals gairebé no parla. L'actriu María Vázquez ('Mataharis') fa el paper de Carme, que està cansada de la vida que porta i només vol escapar d'allà, però les circumstàncies sempre li han impedit fer el pas. Celso Bugallo ('Mar adentro'), Tamara Canosa ('Lobos sucios') i Diego Anido són la resta de protagonistes d'aquesta coproducció espanyola i lituana. 'Máquinas mortales' La cinta de ciència-ficció 'Máquinas mortales' arriba també a les sales del país el 14 de desembre. Milers d'anys després de la destrucció de la civilització per un cataclisme, la humanitat viu en gegantines ciutats en moviment que es mouen per la terra absorbint els pobles més petits per obtenir recursos. En una d'aquestes màquines-ciutat, Tom Natsworthy, un noi de la classe baixa de Londres, i Hester Shaw, una fugitiva, hauran de lluitar per la seva vida i formaran una aliança destinada a canviar el curs del futur. Després d'haver-se passat gran part de les dues últimes dècades treballant en l'univers de la Terra Mitjana -inventada per J. R. R. Tolkien, escriptor d''El Senyor dels Anells' i 'El Hòbbit'-, Peter Jackson adapta una novel·la postapocalíptica de Philip Reeve. Christian Rivers debuta en la direcció en aquest film protagonitzat per Stephen Lang, Robert Sheehan, Hera Hilman i Ronan Raftery. 'Ploey, no volaràs mai sol' Una de les estrenes infantils de la cartellera és 'Ploey, no volaràs mai sol', que arriba en català a les sales. En aquesta producció islandesa, Ploey, un petit corriol que encara no ha après a volar, és abandonat quan la seva família emigra cap al sud a la tardor. L'ocell haurà de sobreviure tot l'hivern per poder-se reunir amb els seus la pròxima primavera. Pel camí coneixerà nous amics de diferents espècies que l'ajudaran a complir la seva meta, però també haurà d'enfrontar-se a perills i enemics. 'La búsqueda de la felicidad' La producció britànica 'La búsqueda de la felicidad', dirigida per Dominic Savage, irromp als cinemes aquest divendres. En aquest drama, l'actriu Gemma Arterton interpreta Tara, una dona, mare i mestressa de casa que viu a Londres amb el seu marit i els seus dos fills. Ella està asfixiada per les responsabilitats i cansada de la vida monòtona que porta. Per això, veu que necessita una via d'escapament i pren la decisió de fer un viatge. Dominic Cooper, Frances Barber i Marthe Keller completen el repartiment. 'Expediente 64: Los casos del Departamento Q' Arriba a la pantalla gran la nova entrega de la saga danesa 'Los casos del Departamento Q' i la quarta adaptació cinematogràfica de les novel·les de Jussi Adler-Olsen. La història comença amb un descobriment inusual: rere una paret falsa, hi ha tres cadàvers momificats al voltant d'una taula i un seient buit. El detectiu Carl Mørck i el seu assistent Assad, interpretats de nou per Nikolaj Lie Kaas i Fares Fares, seguiran les pistes fins a l'illa de Sprogø, on anys enrere es realitzaven terribles experiments mèdics. En aquest thriller dirigit pel guanyador de la Càmera d'Or del Festival de Canes, Christoffer Boe ('Reconstruction'), els protagonistes hauran de donar-se pressa per descobrir qui hauria d'ocupar el quart seient i evitar que es produeixin nous assassinats. La pel·lícula es va projectar a la darrera edició del Festival de cinema de Sitges.  'Ana y el apocalipsis' L'estrena més nadalenca de la setmana és el musical de terror 'Ana y el apocalipsis', que narra com el Nadal de la tranquil·la localitat de Little Heaven es veu alterat per l'arribada d'una apocalipsi zombi. En mig del caos i molta sang, la jove Ana (Ella Hunt), acompanyada pel seu amic John (Malcolm Cumming), haurà d'obrir-se pas entre els zombis per aconseguir arribar a l'institut i salvar la seva família i companys. En aquesta cinta amb tocs de comèdia, dirigida per John McPhail, per sobreviure els protagonistes hauran de lluitar i no parar de cantar. 'Acuarela' També arriba a les sales de cinema 'Acuarela', un film que relata la història d'una osteòpata cega (Valeria Golino) i la connexió que crearà amb un dels seus pacients, un publicista interpretat per Adriano Giannini. El cineasta italià Silvio Soldini dirigeix aquest drama romàntic ambientat a Roma.

Summary: La coproducció catalana 'Como la vida misma' arriba als cinemes amb Laia Costa i Àlex Monner en el repartiment


La vicepresidenta del govern espanyol en funcions i candidata del PSOE al 10-N, Carmen Calvo, ha visitat aquest dissabte la seu del PSC, des d'on ha volgut fer una advertència al president d ela Generalitat, Quim Torra, i posar noves condicions al diàleg entre presidents. En aquest sentit, la socialista ha defensat que el seu govern "ha parlat i s'ha reunit molts cops" amb la Generalitat, però "el que no farà és parlar del dret d'autodeterminació, que no existeix". "Si l'entestament de Torra és trencar la unitat territorial d'Espanya i separar Catalunya, d'això no podem parlar. No existeix en cap democràcia la possibilitat de trencar les regles del joc unilateralment", ha sentenciat. En aquest sentit, ha remarcat que l'important per engegar de nou un diàleg entre presidents és tenir en compte "la Constitució que empara a tots". "Primer s'ha de ser demòcrates i després tenir idees polítiques, i alguns principis no són democràtics quan es diuen de manera tan banal. Clar que votar és democràtic, però amb la lleia la mà", ha explicat Calvo en una atenció als mitjans feta abans d'un acte del PSC. A més, ha avisat que "fins que tot això no estigui ordenat i reconduït", l'executiu espanyol i Pedro Sánchez no reprendran les converses amb la Generalitat i Torra. Contràriament al que havia passat fins ara, Calvo no ha parlat de l'exigència d'una condemna més contundent de la violència que adreçaven a Torra, i ha centrat l'escull per al diàleg en l'autodeterminació.   Ja amb un discurs més de partit i de precampanya, Calvo ha tret pit de l'acció del seu govern i dels plantejaments socialistes respecte de Catalunya i del conflicte obert. "Som l'únic partit capaç de garantir, en la democràcia espanyola, l'encaix de Catalunya al model constitucional. No hem fet cap desconnexió dels problemes de Catalunya, hem respectat les institucions de Catalunya fins i tot més enllà d'on el propi president ha assumit les seves responsabilitats quan hem tingut problemes de seguretat com fa uns dies. Som el govern que, en el marc de la Constitució, podem apostar per un futur on es garanteixi la governabilitat dels problemes reals de Catalunya", ha comentat Calvo.  I és que la vicepresidenta en funcions creu que fins ara l'independentisme "ha cansat i mentit a una part molt important de la societat catalana". "Per als que estan cansats, frustrats i confusos, en una Europa on convé unir per afrontar problemes importants, on no es poden dividir forces, som els únics que podem oferir garanties", ha dit, tot acusant la dreta d'estar "desaparegudes en les seves responsabilitats" i els independentistes de "crear problemes ficticis per enfrontar". Així, després de defensar la seva presència a la manifestació de diumenge organitzada per SCC, ha volgut enviar un avís a PP i Cs respecte de la seva lleialtat a la unitat d'Espanya. "No aguantarem ni un minut que qui demana el 155 perpetu, inacabable i dur contra una comunitat autònoma com Catalunya ens doni lliçons de constitucionalisme als socialistes espanyols i catalans. Ni un minut. No ens dona lliçons ningú. D'entendre a Catalunya, ningú. I menys, les dretes que han enfrontat a Catalunya contra Espanya", ha conclòs.

Summary: Calvo, a Torra: "No parlarem de l'autodeterminació. Primer s'ha de ser demòcrata i després tenir idees polítiques"


Socialistes i ecologistes europeus han criticat les declaracions del president del Parlament Europeu Antonio Tajani en què assegurava que el dictador Benito Mussolini va fer "coses positives". El cap del grup parlamentari socialista europeu, Udo Bullman, ha demanat "explicacions" per aquestes afirmacions i ha exigit a Tajani que no "ignori la naturalesa del règim feixista". Per la seva banda, la presidenta del grup Verds/ALE a l'Eurocambra, Ska Keller, ha assegurat que aquestes paraules són "indignes i absolutament inacceptables". "Tajani ha de retirar les seves declaracions que banalitzen el feixisme o dimitir de la presidència del Parlament Europeu. Per la seva banda, Tajani ha reaccionat a les crítiques assegurant que "alguns manipulen" el que va dir sobre el dictador i ha reivindicat que ell és un "antifeixista". "La dictadura feixista, les lleis racials i les morts que va causar són la pàgina més fosca de la història italiana i Europea", ha dit a les xarxes socials. Les declaracions El president de l'Eurocambra Antonio Tajani va defensar dimecres que el dictador Benito Mussolini "abans de declarar la guerra seguint a Hitler i d'aplicar lleis racistes" va fer "coses positives" com "construir infraestructures" o "reclamar" territoris per a Itàlia. En una entrevista al mitjà italià Radio 24, Tajani assegurava que "no ha sigut mai un feixista", però que "sent honest, Mussolini va construir carreteres, ponts, edificis, centres esportius i va reclamar moltes parts" d'Itàlia. "Des del punt de vista dels fets concrets, no es pot dir que no aconseguís res", va dir. Així, preguntat sobre si s'hauria de salvar alguna cosa del feixisme, Tajani va respondre: "Certament sí, no va ser un defensor de la democràcia però va fer algunes coses i sempre hem de dir la veritat". En aquest sentit, defensava en l'entrevista que "quan algú fa un judici històric ha de ser objectiu". Tanmateix, Tajani afirmava que les lleis racials van ser "un disbarat" i que la declaració de guerra "va ser un suïcidi". "Això són coses inacceptables", conclou.

Summary: Socialistes i ecologistes europeus critiquen Tajani per afirmar que Mussolini va fer "coses positives"


El conseller d'Acció Exterior, Alfred Bosch, ha qualificat el llegat de Josep Borrell com a ministre d'Exteriors espanyol de "fracàs". "Ha actuat amb les maneres de l''antiplomàcia'", ha assegurat en una entrevista a 'NacióDigital', per afegir després que ha treballat amb "un objectiu negatiu" com és "combatre" l'independentisme i que això dona "resultats negatius". "Per cada finestra que ha tancat Borell, ens ha obert una porta", ha sentenciat el conseller, que resumeix així la projecció exterior de Catalunya. Bosch, a més, s'ha referit a la suspensió cautelar per part del TSJC de les delegacions a Mèxic, Buenos Aires i Tunísia i ha avançat que pretenen seguir amb el pla d'expansió previst tot i la paralització. "Si ens posen traves, farem les coses com fèiem abans: treballarem el doble, ens multiplicarem i farem molts més quilòmetres, el que calgui", ha advertit Bosch. De fet, i en relació a les delegacions, Bosch ha recordat que la llei d'Acció Exterior aprovada pel Parlament no ha estat impugnada, de manera que ha argumentat que "el terreny legal hi és". A més, ha insistit que els delegats afectats no es cessaran i ha promès que continuaran treballant perquè puguin acabar operant. Durant l'entrevista Bosch ha carregat durament contra el fins ara ministre d'Exteriors i ha assegurat que amb la línia de "combatre" l'independentisme a l'exterior "no hi ha fet amics". "És impossible amagar la realitat, que és repressiva; això es veu i deteriora el funcionament del sistema polític espanyol", ha afirmat el conseller. A més, Bosch ha lamentat que quan Borrell va accedir al càrrec es va negar a reunir-se amb ell perquè va argumentar que "no es posarien d'acord i no calia" i ha esperat poder-se trobar amb el proper ministre del govern que es pugui conformar. "Confio que qui vingui a partir d'ara no sigui pitjor que Borrell, entre altres coses perquè no seria fàcil", ha conclòs. Negociacions per la investidura Pel que fa a les negociacions entre ERC i el PSOE per a la investidura del president en funcions, Pedro Sánchez, Bosch ha evitat donar detalls dels termes en què s'estan tenint ni de quins han de ser els passos a seguir, feina que ha atribuït als actuals negociadors; tot i així, sí que ha recomanat a Sánchez que, si vol repetir a la presidència, ha de "seure i parlar" i li ha reclamant un "compromís" per trobar una sortida democràtica i posar fi a la repressió. El conseller, a més, ha reivindicat la via escocesa del referèndum com la solució al conflicte i ha lamentat que l'executiu català plantegés aquest camí "com a llenguatge del segle XXI" però que no hi trobés rebuda a l'altra banda. "No hi havia ningú i el que sentíem no era propi del segle XXI: no parlar, enviar policies, enviar gent a la presó, càstig i censura i una llei digital per impedir que l'espai cibernètic sigui lliure i obert", ha lamentat. A més, també ha insistit que cal diàleg entre els dos presidents –en referència a les trucades de Torra a Sánchez- com a "màxims representants" perquè "potser a l'Edat Mitjana ho feien d'una altra manera, però som al segle XXI".

Summary: Bosch qualifica el llegat de Borrell a l'exterior de "fracàs": "Per cada finestra que ha tancat ens ha obert una porta"


La població resident a Catalunya ha augmentat en 23.578 habitants i s’ha situat en els 7.448.332 persones a 31 de desembre del 2015, segons les estimacions postcensals de població de l’Institut d’Estadística de Catalunya (Idescat). Aquest increment representa un canvi de tendència després de tres anys de caigudes i és el resultat d’un creixement natural de 5.584 persones (resultant dels 70.450 naixements davant les 64.886 defuncions), d’un saldo migratori amb la resta de l’Estat de 5.103 persones i un saldo migratori amb l’estranger de 12.891 persones. La població ha crescut un 18 comarques, principalment a les més poblades, però ha caigut en les altres 23 i l’Aran, majoritàriament les de l’interior i de muntanya.  Així, en termes relatius, les comarques que més han augmentat la població han estat el Moianès, amb un 8,7 per mil; el Garraf, amb un 7,4 per mil, i el Vallès Occidental, amb un 6 per mil. Per contra, al Priorat ha caigut un 17,9 per mil, seguit del Pallars Jussà, amb un -13,8 per mil; i la Ribera d’Ebre, amb un -13,7 per mil.

Summary: La població resident a Catalunya creix després de tres anys de caigudes i se situa en els 7,4 milions de persones


El film 'Les distàncies' dirigit per Elena Trapé arriba a Catalunya aquest dijous en el marc del BCN Film Fest després de triomfar al Festival de Màlaga, on va guanyar en la categoria de llargmetratges amb els premis a millor pel·lícula, direcció i actriu exaequo. Trapé ha assegurat que el fet d'haver estrenat a Màlaga ja era per a ells un premi perquè 'Les distàncies' és una història "petita i de personatges". Un film que, com ha explicat la seva directora en declaracions a l'ACN, retrata un sentiment de decepció d'un grup d'amics, un estat d'ànim que impregna tot el guió. "És una decepció que es manifesta en la crisi econòmica, en el fet de fer-se gran i com canvien les amistats al llarg del temps". Alexandra Jiménez, Miki Esparbé, Isak Férriz, Bruno Sevilla i María Ribera són els actors que protagonitzen aquest drama amb tocs d'humor.  Quatre amics Olivia, Eloy, Guilli i Anna viatgen a Berlín per visitar per sorpresa el seu company des de la universitat Comas que compleix 35 anys. Ell no els rep com esperaven que ho fes i durant el cap de setmana les seves contradiccions afloren i l'amistat entre ells es posa a prova. El personatge del Comas, ha assenyalat la seva directora, "concentrava la tesi de la pel·lícula que és la decepció i la immaduresa emocional i no saber cap on tirar".

Summary: Elena Trapé retrata a 'Les distàncies' un grup d'amics decebuts per la crisi i pel pas del temps


L'advocat del bisbat de Barbastre, Joaquín Guerrero, ha anunciat que denunciaran per via civil al bisbat de Lleida i al Consorci del Museu de Lleida per les 112 obres d'art que formen part del Museu de Lleida i que el Bisbat de Barbastre-Montsó reclama com a pròpies des del 1995 i en demana el trasllat a l'Aragó. Guerrero ho ha dit després de celebrar-se l'acte de conciliació que ha tingut lloc aquest dimarts i en el qual no s'ha arribat a cap acord. Per una banda, no hi ha assistit cap representant del Consorci i per l'altra, el representant del bisbat de Lleida ha dit que, tot i reconèixer les sentències eclesiàstiques emeses fins ara, el bisbat no pot adherir-se a cap acord judicial perquè no disposa d'aquests béns, ja que actualment estan al Museu de Lleida i en mans del Consorci. "No ens avenim a la conciliació. No perquè no vulguem, sinó perquè no podem", ha dit l'advocat del bisbat de Lleida. Des del Bisbat s'ha volgut deixar clar que aquesta és la mateixa postura que han mantingut sempre. Guerrero confia que l'aplicació de l'article 155 obri la porta a un canvi de postura del Consorci, amb un possible relleu dels seus representants polítics. Aquestes 112 peces pertanyien a les antigues parròquies de la Franja segregades l'any 1995 del Bisbat de Lleida. Aquell any, el Vaticà dicta un decret en què després de vuit segles d'història, decideix segregar les parròquies de la Franja de Ponent de la Diòcesi de Lleida perquè passin a formar part de la de Barbastre-Montsó. A partir d'aquell moment, és quan el bisbat aragonès comença a reclamar a Lleida les obres i peces d'art originàries de les parròquies de la Franja. Fins ara, el conflicte s'havia desenvolupat per la via eclesiàstica.

Summary: El bisbat de Barbastre denunciarà per via civil al bisbat de Lleida i al Consorci del Museu per 112 obres de la Franja


La multiplicació dels contagis i el consegüent "efecte dissuasiu" sobre el turisme i els nivells de confiança han agreujat l'impacte de la crisi en l'economia. Funcas estima una contracció de l'economia espanyola del 13% el 2020, 3,2 punts per sobre de l'anterior previsió. La pandèmia provocarà també conseqüències socials "molt notables", amb una taxa d'atur prevista del 19,9% per al quart trimestre d'aquest any. L'increment de la despesa pública i la caiguda de la recaptació també tindran un impacte en el dèficit públic, que superarà el 12% del PIB el 2020. Així mateix, Funcas preveu un impacte "limitat" dels fons europeus i reclama mesures "estructurals" per augmentar la productivitat i evitar el risc de divergència amb Europa.

Summary: Funcas empitjora 3,2 punts les previsions i estima una caiguda del PIB estatal del 13% el 2020


La sequera és la principal causa de la disminució de la població d'ocells i papallones al Mediterrani. Segons apunta un estudi  publicat a la revista 'Scientific Reports' i liderat per investigadors de l'Institut Català d'Ornitologia i del Museu de Ciències Naturals de Granollers, l'augment progressiu de la temperatura i la disminució de la precipitació està afectant els ecosistemes i els éssers vius de la conca mediterrània. Fins ara, es pensava que l'augment de la temperatura era la principal causa de la disminució de la població d'ocells i papallones, però l'estudi mostra que els efectes de la temperatura són menors que els que causa la sequera. L'estudi es basa en les dades obtingudes com a resultat de 25 anys de seguiment de les tendències a Catalunya de les poblacions de papallones i de 17 anys en el cas dels ocells. Els resultats mostren que les tendències poblacionals estan especialment relacionades amb les precipitacions, tant en el cas dels ocells com en el de les papallones, i que els canvis en la temperatura tenen un efecte menor en les tendències de les poblacions i són significatives només en els ocells. D'altra banda, l'article indica que l'efecte de les precipitacions és oposat en els dos grups. Les espècies de papallones dels entorns més secs i les espècies dels ocells d'ambients més plujosos són les que més estan patint més el descens de les precipitacions.  Les diferències entre papallones i ocells es poden explicar per les particularitats d'aquests dos grups d'animals. "Les papallones, especialment durant els estadis d'eruga, no poden suportar la sequera extrema, s'assequen i moren. Els ocells, en canvi, poden suportar millor l'estrès hídric", assegura Sergi Herrando, coautor de l'estudi.

Summary: La sequera és la principal causa de la disminució de la població d'ocells i papallones al Mediterrani, segons un estudi


L'Associació de Promotors Musicals (APM), d'àmbit estatal, llança aquest divendres la campanya '#VivaLaMúsicaEnVivo'. La iniciativa és essencialment un espot difós a través de YouTube que convida a reflexionar sobre l'apagada musical del directe viscuda els últims mesos a causa de la pandèmia de la covid-19. L'audiovisual, amb la cançó 'Valiente' de Vetusta Morla, juga amb l'eufòria d'una noia que imagina estar enmig  d'un concert i la seva decepció quan desperta de la il·lusió i s'adona que està ballant i cantant al menjador de casa. D'altra banda l'APM ha activat un web que informa de totes les novetats del sector del directe estatal durant la nova normalitat, i també inclou una agenda dels concerts que s'han de celebrar properament.

Summary: L'Associació de Promotors Musicals de l'Estat llança una campanya i un web de suport a la música en viu


Pablo Iglesias ha afirmat en una entrevista a Tele5 que les situacions que es van viure a Catalunya el 20 de setembre i l'1 d'octubre del 2017 en el marc del procés sobiranista van ser "serioses" però que "no hi va haver una insurrecció armada". El líder de Podem ha afirmat, al contrari, que de situacions com les d'aquells dies, se n'han vist "moltes" en els darrers 40 anys a Espanya. Ha recordat, en aquest sentit, els conflictes de la mineria, els provocats per la reconversió industrial o les mobilitzacions del moviment estudiantil. Iglesias també s'ha referit als partits que diuen que el que va passar a Catalunya va ser pitjor que el 23-F. "Tracten la gent d'idiota?", s'ha preguntat. Iglesias ha reiterat que el seu partit no vol que Catalunya marxi d'Espanya, però ha subratllat que el conflicte que s'hi desenvolupa és "polític", i en cap cas es resol amb "cops de pal i presó". El líder de Podem ha asseverat que a Catalunya "no fa falta reconquesta, sinó reconciliació", i també ha tingut crítiques per a un sistema judicial que demana 25 anys de presó per a Oriol Junqueras "mentre els de la manada segueixen lliures". El màxim dirigent de Podem també ha parlat de les eleccions estatals del 28 d'abril i de la política de pactes que seguirà la seva formació. Ha celebrat que el PSOE, a través del secretari d'organització de la formació, José Luís Ábalos, no hagi descartat pactar amb Ciudadanos si els números sumen, perquè d'aquesta manera demostra el que ha considerat la seva naturalesa. Per això ha advocat per aconseguir un Podem fort, que pugui condicionar el govern. També s'ha referit a Vox, del qual ha dit que fa que Ciudadanos i PP "ballin al seu so". I sobre algunes propostes del partit d'extrema dreta, com l'estovament de les restriccions d'armes d'ús personal, les ha considerat "provocacions". Sobre altres qüestions, Iglesias ha considerat "ofensiu per a moltes dones d'aquest país" que se l'hagi criticat per estar tres mesos de permís de paternitat, crítiques que no ha rebut la seva parella, Irene Montero, tot i haver-hi estat el mateix temps.

Summary: Iglesias creu que de situacions com les del 20-S i l'1-O, se n'han vist "moltes" en els darrers 40 anys a Espanya


Per delictes contra els treballadors, lesions i homicidi imprudent ACN Madrid.-La Central Sindical Independent de Funcionaris (CSIF), el sindicat majoritari a l'administració de l'Estat, ha presentat una denúncia contra el ministre de Sanitat, Salvador Illa davant la Sala Penal del Tribunal Suprem, per delictes contra els treballadors per infracció de les normes en matèria de prevenció laboral, lesions i homicidi imprudent. Segons el sindicat, Illa, com a màxima autoritat del govern espanyol en la gestió de la crisi del coronavirus, ha actuat amb manca de previsió i ha enviat el personal sanitari a combatre la pandèmia sense les mesures de protecció suficient. A més, CSIF avança que la denúncia s'ampliarà en els pròxims dies a altres col·lectius de l'àmbit de les administracions públiques afectats per la gestió de la crisi. El sindicat també treballa per actuar per la via civil per demanar responsabilitats patrimonials contra l'administració.  En total, segons dades del Ministeri de Sanitat d'aquest dilluns, a l'Estat ja hi ha 12.298 professionals sanitaris infectats per coronavirus, el 14,4% del total dels afectats, i sis han mort per aquesta causa.  Segons CSIF, dues setmanes després de la declaració de l'estat d'alarma un gran nombre dels professionals de la sanitat continuen treballant "sense els preceptius i necessaris equips de protecció individual" i es veuen obligats a "reutilitzar els existents", fet que "posa en risc la seva salut".  El sindicat recorda que el govern espanyol estava advertit dels efectes de la pandèmia perquè el 3 de març del 2020 la Organització Mundial de la Salut ja va advertir els governs que calia augmentar la producció d'equips de protecció individual.

Summary: El sindicat de funcionaris majoritari a l'Estat denuncia Illa a la Sala Penal del Suprem per la gestió del coronavirus


La CUP ha traçat el seu full de ruta per als mesos més immediats. El Consell Polític i el Grup d'Acció Parlamentària del passat diumenge van aprovar un document, que ha avançat Catalunya Ràdio i al que ha tingut accés l'ACN, on s'estableixen les línies a seguir més enllà dels vots en una possible investidura d'Artur Mas. Així, al text es parla de passos a seguir que porten a "posar en el primer pla la confrontació amb l'Estat espanyol i amb la seva política de recentralització", de "discutir l'aliança d'ERC amb CDC" i d'articular una "candidatura per al conjunt de l'esquerra catalana" de cara a les probables eleccions al Parlament del març. A més, el document denuncia també "l'immobilisme" de Catalunya sí que es pot, però s'emplaça a fomentar les "aliances àmplies" amb l'esquerra "per avançar en la unilateralitat" política. El vot dels deu diputats abstenint-se a la investidura d'Artur Mas no va ser l'única cosa que es va votar i aprovar en la reunió que la CUP va celebrar diumenge passat. Així, també va aprovar-se un document amb el títol "Posar en valor l'assemblea, rebutjar el xantatge de Mas i superar la investidura. 10 abstencions per avançar cap a la independència per canviar-ho tot", al que ha tingut accés l'ACN. A més d'analitzar la situació actual i "com s'ha arribat" al Consell Polític del passat dia 3, els anticapitalistes aproven les línies mestres que marcaran l'actuació de la formació en els mesos més immediats, sobretot en el cas que hi hagi eleccions anticipades.  En aquest sentit, la CUP marca com una de les seves prioritats "posar en el primer pla la confrontació amb l'Estat espanyol i amb la seva política de recentralització contra els Països Catalans, a partir de la proposta independentista i d'articulació del conjunt dels Països Catalans, així com amb la proposta tàctica de referèndum unilateral de independència a Catalunya com a sortida tàctica pel moment actual". De la mateixa manera, la CUP avisa que entre els seus objectius hi ha el de "confrontar el paper de CDC com a agent que pretén liderar i subjugar el procés independentista als interessos d'un sector de la burgesia que prioritzarà sempre el respecte als principis de legalitat per sobre de la ruptura democràtica amb l'estat". "Més encara ara quan, després del 20-D, la temptació pactista torna a prendre cos a CDC. Cal combatre el lideratge de les classes dominants i l'hegemonia política i ideològica de la dreta en el procés independentista ja que fer canviar de mans aquest lideratge i aquesta hegemonia és l'única garantia perquè aquest procés arribi fins les seves darreres conseqüències", afegeixen.  Per poder portar a terme, el document diu que caldrà, d'entrada, "discutir l'aliança estratègica d'ERC amb CDC que impossibilita l'articulació d'una majoria d'esquerres en favor d'una sortida autodeterminista i unilateral a Catalunya". Alhora, denuncia "l'immobilisme partidista de Catalunya Sí Que Es Pot", a qui asseguren que o han aconseguit arrossegar a negociar un procés constituent. Tot i això, la CUP es proposa "treballar per l'articulació d'aliances àmplies en el camp de l'esquerra catalana per avançar pel camí de la unilateralitat".  En aquest sentit, i posant-se ja en un probable escenari d'eleccions anticipades al Parlament, la CUP es planteja "començar a treballar en l'articulació d'una candidatura popular i de base que pugui articular el conjunt de l'esquerra catalana a les properes eleccions al Parlament de Catalunya i que tingui com a elements programàtics fonamentals el referèndum unilateral de independència, una alternativa a les polítiques d'austeritat i l'articulació d'una nova institucionalitat catalana sobre la base d'un procés constituent de caire popular". Aquestes condicions aproparien a la CUP a alguns dels plantejaments de l'entorn i part de les formacions que conformen Catalunya sí que es pot.

Summary: La CUP vol "discutir l'aliança ERC-CDC" i articular una "candidatura per al conjunt de l'esquerra catalana"


Les professionals de la comunicació denuncien la bretxa salarial al sector, casos d'assetjament sexual i l'augment dels atacs en l'entorn digital ACN Barcelona.-Unes 300 periodistes s'han concentrat aquest divendres al migdia als Jardinets de Gràcia per exigir als mitjans de comunicació que utilitzin un tractament informatiu "rigorós" en els casos de violència contra les dones i que adoptin mesures de prevenció d'aquest tipus de violència a les empreses. Les professionals de la comunicació, que també han reclamat l'erradicació de totes les violències masclistes, han denunciat la bretxa salarial del sector, casos d'assetjament sexual i que els atacs en l'entorn de la comunicació digital "pel sol fet de ser dones s'ha intensificat" i, en canvi, "continuen amb una gairebé completa impunitat". En l'acte, conduït per Ariadna Oltra, diverses periodistes han llegit un manifest conjuntament i també han tingut un record per a les seves companyes mortes per violència de gènere.

Summary: Unes 300 periodistes exigeixen un tractament informatiu més "rigorós" als mitjans en els casos de violència masclista


L'alcaldessa de Barcelona, Ada Colau, ha reclamat al president de la Generalitat, Carles Puigdemont, i al president del govern espanyol, Mariano Rajoy, que practiquin el "diàleg real i no l'epistolar". Durant la presentació de la conferència de Xavier Domènec en el marc del Fòrum Europa Tribuna Catalunya, Colau no ha valorat la rèplica de Puigdemont al requeriment de Rajoy però sí que ha carregat contra el popular per haver plantejat el diàleg com una "rendició". "I això és un error, perquè si tu la primera resposta que demanes a l'interlocutor la situes com una rendició, està clar que aquest diàleg no serà fructífer", ha argumentat. Ha reclamat als dos dirigents que facin cas al clam majoritari de diàleg i que acabin amb aquesta situació "d'incertesa". "En clau econòmica i social no ens podem permetre allargar aquest període", ha dit. Colau no ha desaprofitat l'oportunitat per valorar l'actualitat política recent. L'alcaldessa tenia l'encàrrec de presentar una conferència de Xavier Domènech, però ha volgut fer referència a la resposta de Puigdemont d'aquest mateix matí al requeriment de Mariano Rajoy. En aquest sentit, ha insistit en la necessitat d'obrir una via de diàleg que sigui real, "que reconegui l'altre abans de començar, que el respecti i que plantegi la possibilitat de cedir posicions".  Al seu parer, el que han de fer els dirigents és "plantejar polítiques de grans majories", i aquestes passen ara mateix per dialogar. "Si hi ha un mandat ciutadà és que hi hagi diàleg, diàleg real, no epistolar. Necessitem governants que s'asseguin, no que s'escriguin requeriments i respostes", ha argumentat.  Al seu parer, el que fa Puigdemont en la seva resposta és reproduir més o menys el que ja va exposar la setmana passada al Parlament, però ha aprofitat per carregar contra Rajoy per "plantejar el diàleg en termes de rendició". Principi de realitat i flexibilitat Feta aquesta apel·lació al diàleg, Colau ha reclamat als dos presidents que s'asseguin a negociar sempre partint d'un principi de realitat, perquè "el pitjor que li pot passar a una societat és tenir governants presoners de les seves promeses, de les pressions que reben o d'alguns compromisos que tenen". Tot i considerar lloable que vulguin complir amb les seves promeses, ha insistit que "si les coses canvien, es poden també adequar les respostes".  L'alcaldessa ha advertit també de les conseqüències a nivell econòmic i social que està generant aquesta situació, i ha instat Puigdemont i Rajoy a posar fi a aquest "període d'incertesa, que és dolent per a tothom". Al marge de presentar Domènech, Colau ha defensat el projecte dels comuns. Al seu parer, la defensa del referèndum acordat que ha fet la seva formació des del principi era l'encertada, tot i que alguns diguessin que era "impossible, ingenu o una pantalla passada". "I els fets ens estan donant la raó", ha assenyalat. Un cop més, ha carregat contra "l'immobilisme del PP", que només ha actuat per judicialitzzar un conflicte polític. Referint-se a les declaracions davant l'Audiència Nacional dels presidents d'ANC i Òmnium Cultural i del major dels Mossos, Josep Lluís Trapero, ha constatat que portar als tribunals el procés "lluny de solucionar el problema complica la situació".  Ara bé, també ha opinat que s'ha demostrat que la via unilateral "tampoc era eficaç, que no serveix perquè el conjunt del país se senti representat i pogués fer passos endavant".

Summary: Colau reclama "diàleg real i no epistolar" i acusa Rajoy d'haver-lo plantejat com una "rendició"


La policia espanyola alliberat una noia de 28 anys obligada a prostituir-se durant set anys en clubs d'Alacant i la Jonquera (Alt Empordà). Els agents han detingut a Benidorm a una parella –un home de 44 anys i una dona de 45- acusats d'explotar la jove. Els detinguts, de nacionalitat romanesa, tenien pendents ordres europees de detenció  i entrega emeses per Romania i s'enfronten a una pena màxima de 20 anys de presó per la seva participació en delictes de tràfic d'éssers humans i pertinença a organització criminal. Al detingut, a més, se li imputa un delicte d'agressió sexual perquè hauria aprofitat el captiveri de la víctima per agredir-la en diverses ocasions. L'operatiu que va permetre alliberar la noia s'emmarca en un Pla de la policia estatal contra el tràfic de persones amb finalitats d'explotació sexual. La investigació es va iniciar quan els agents van rebre una documentació que podria haver estat falsificada. La policia va comprovar que pertanyia a un fugitiu de nacionalitat romanesa reclamat per les autoritats del país per tràfic d'éssers humans i pertinença a organització criminal. Sobre ell i la seva parella, pesaven ordres de detenció al seu país.  Després d'un seguit d'indagacions, els investigadors van descobrir que tots dos vivien amb una jove de 28 anys a la que obligaven a prostituir-se des de feia set anys en diferents clubs d'Alacant. Però no només això. Els detinguts també l'havien arribat a traslladar a la Jonquera per exercir la prostitució.  Sota una promesa de feina Tot apunta que la parella va conèixer la víctima a Roma quan només tenia 21 anys. Allà la van convidar a marxar amb ells a Espanya sota la promesa que, un cop aquí, tindria feina, allotjament i manutenció garantits. La noia, que va acceptar inicialment la proposta, va descobrir en arribar al país que les condicions no eren les promeses. Tots tres es van establir a Alfaz del Pi (Benidorm) i la van obligar a prostituir-se. Els explotadors es quedaven amb tots els diners que guanyava i només li donaven sis o set euros al dia.  Els agents van identificar la noia i es va establir un dispositiu a través del qual van aconseguir detenir la parella, que constava com a fugida de Romania des del 2010. Al seu país, enganyaven noies per viatjar a Espanya sota la mateixa promesa. A més dels delictes relatius a la prostitució i les ordres de detenció contra l'home també se l'acusa d'un delicte de falsificació documental i agressió sexual a la víctima.  Pla contra l'explotació sexual L'operació s'emmarca en un pla de la policia espanyola contra el tràfic d'éssers humans amb finalitat d'explotació sexual, engegat l'any 2013 i que va donar lloc a la creació de la Brigada Central contra el Tràfic d'Éssers Humans.

Summary: Alliberen una noia de 28 anys obligada a prostituir-se durant set anys a Alacant i la Jonquera


El magistrat amplia la causa i la persona que acompanyava el regidor de la CUP també consta com a acusat ACN Barcelona.-El jutjat d'Instrucció número 22 de Barcelona ha suspès el judici contra el regidor de la CUP Josep Garganté per un delicte lleu pel cas de les presumptes pressions un metge perquè canviés l'informe mèdic sobre les lesions d'un manter i constés que havia estat agredit i no que havia caigut, tal com havia explicat ell mateix ferit al doctor. La declaració estava prevista pel pròxim 22 d'abril i el magistrat l'ha ajornat per tal d'estudiar el recurs presentat pel fiscal i per la defensa de Garganté contra la resolució del jutge i que encara no s'ha resolt. D'altra banda, la causa s'ha ampliat i una de les persones que acompanyaven el regidor de la CUP, Esteban Y. L., consta també com a acusat un cop se l'ha pogut identificar. El Fiscal ha presentat recurs contra l’escrit del jutge que considera que l’actuació del regidor de la CUP de Barcelona Josep Garganté, que el passat 23 de març hauria intentat que un metge canviés l’informe mèdic sobre una presumpta agressió a un manter, va ser constitutiva d’un delicte lleu. El Fiscal considera, en canvi, que els fets “revesteixen les característiques de delicte menys greu”, i sol·licita que es revoqui la resolució i s’investiguin a fons els fets.  Per al titular del ministeri públic, Garganté va actuar acompanyat d’almenys deu persones, un fet que suposa un “element de pressió”, i ho va fer mentre el metge exercia la seva tasca, és a dir, mentre estava “revestit de la condició de funcionari públic”.

Summary: El jutge suspèn a declaració de Garganté per les presumptes pressions a un metge en l'informe del manter